22/04/2014 | Administración LocalMunicipal
Ferrol
Planeamento e Xestión
Anuncio - aplicación do réxime de comunicación previa e declaración responsable

NEGOCIADO DE URBANISMO ANUNCIO Con data 03/04/2014, o concelleiro delegado de Urbanismo, Infraestruturas e Contratación deste Concello, por delegación da Alcaldía do 30/04/2013 (BOP 16/05/2013), aprobou, elevándoa a resolución, unha proposta da xefa de Servizo de Urbanismo e Infraestruturas, que se publica para xeral coñecemento: “ANTECEDENTES I. O concelleiro delegado da Área de Medio Ambiente, Urbanismo, Servizos e Seguridade, con data 25/04/2013 (BOP Coruña nº 99 do 27/05/2013), deu aprobación á aplicación do sistema de comunicación previa e de declaración responsable, xunto cos seus modelos de impresos normalizados para o exercicio das actividades e obras relacionadas no catálogo anexo, advertindo expresamente de que os titulares de procedementos de licenzas iniciados con anterioridade á entrada en vigor da devandita resolución poderían desistir da súa solicitude e optar pola aplicación da nova normativa. Da aplicación do réxime de comunicación previa e declaración responsable resultaban excluídas as actividades que pese a estar incluidas no catálogo anexo á devandita resolución, afectasen ao patrimonio histórico-artístico ou implicasen o uso privativo e a ocupación dos bens de dominio público. II. Coa promulgación da Lei 14/2013, do 27 de setembro, de apoio aos emprendedores e a súa internacionalización, modifícase a Lei 12/2012, do 26 de decembro, de medidas urxentes de liberalización do comercio e de determinados servizos (Disposición final séptima), engadindo unha nova relación de actividades sometidas ao procedemento de comunicación previa e de declaración responsable e ampliando de 300 a 500 metros cadrados de superficie útil de exposición e venda ao público dos establecementos sometidos a este réxime. III. Posteriormente, a disposición final terceira da Lei 20/2013, do 9 de decembro, de garantía da unidade de mercado, modifica novamente a Lei 12/2012, do 26 de decembro, de medidas urxentes de liberalización do comercio e de determinados servizos, amplía o réxime ás actividades comerciais minoristas e á prestación de determinados servizos previstos no anexo da mesma, realizados a través de establecementos permanentes, situados en calquera parte do territorio nacional, e cuxa superficie útil de exposición e venda ao público non fosen superior a 750 metros cadrados. Así mesmo, modifica a disposición final décima prevendo que as CC. AA, no ámbito das súas competencias, poderían ampliar o limiar de superficie e o catálogo de actividades comerciais e servizos, previstos no título I e no anexo desta Lei, así como determinar calesquera outros supostos de inesixibilidade de licenzas. Así mesmo, poderían establecer regulacións sobre estas mesmas actividades con menor intervención administrativa, incluíndo a declaración de inocuidade. IV. Xa que logo, con data 27/12/2013 publícase no Diario Oficial de Galicia núm.247, a Lei 9/2013, do 19 de de-cembro, do emprendemento e da competitividade económica, en cuxo artigo 23 suprime con carácter xeral a necesidade de obtención de licenza municipal de actividade, apertura ou funcionamento para a instalación, implantación ou exercicio de calquera actividade económica, empresarial, profesional, industrial ou comercial no ámbito da Comunidade Autónoma de Galicia. – A lei derroga expresamente o Decreto 133/2008, do 12 de xuño, polo que se regula a avaliación de incidencia ambiental e adica os artigos 33 e seguintes á avaliación de incidencia ambiental daquelas actividades ás que non lles resulte de aplicación a normativa de avaliación de impacto ambiental e que estean incluídas no anexo da devandita lei, establecendo o procedemento para a obtención da declaración de incidencia ambiental ou a súa modificación substancial perante a Consellaría competente, para a posterior presentación da comunicación previa prevista no artigo 24 perante o Concello. – A lei adica o seu Capítulo III aos Espectáculos públicos e actividades recreativas dispoñendo que estarán sometidas ao réxime de comunicación previa, agás nos casos establecidos no seu artigo 41 nos que será precisa a obtención de licenza ou autorización. – A lei modifica a regulación das licenzas de obra establecendo o réxime de comunicación previa xunto cunha reserva para a licenza naqueles casos en que unha norma estatal así o exixe, singularmente a Lei 38/1999, do 5 de novembro, de ordenación da edificación e o máis recente artigo 23 do Real Decreto lei 8/2011, do 1 de xullo, de medidas de apoio aos debedores hipotecarios, de control do gasto público e cancelación de débedas con empresas e autónomos contraídas polas entidades locais, de fomento da actividade empresarial e impulso da rehabilitación e de simplificación administrativa. Neste sentido, modifica a Lei 9/2002, do 30 de decembro, de ordenación urbanística e protección do medio rural de Galicia. En atención ao marco normativo exposto, cómpre a adaptación dos modelos de impresos do Concello de Ferrol para o exercicio de actividades e de obras. De conformidade co exposto e en virtude do previsto no art.21.1 q) da Lei 7/85, do 2 de abril, reguladora de bases de réxime local, e decreto de delegación de competencias da Alcaldía do 30/04/2013 (publicado no BOP do 16/05/2013), formúlase ao concelleiro delegado da Área de Urbanismo, Infraestruturas e Contratación a seguinte PROPOSTA DE RESOLUCIÓN PRIMEIRO.–Aprobar os novos modelos de impresos adaptados á vixente lexislación, para o exercicio de actividades e de obras no Concello de Ferrol, incluídos no anexo á presente resolución. As modificacións de carácter formal que non afecten aos dereitos e obrigas de terceiros non requirirán de actos expresos de aprobación. SEGUNDO.–Ordenar a publicación da presente resolución no Boletín Oficial da Provincia, na páxina web e no taboleiro de anuncios do Concello de Ferrol, para xeral coñecemento, informando de que poderán desistir da súa solicitude e optar pola aplicación da nova normativa os titulares de procedementos de licenzas iniciados con anterioridade á entrada en vigor desta resolución, sempre que o poñan de manifesto antes da resolución do procedemento. En caso contrario, continuarase coa tramitación segundo a normativa que lle resultase de aplicación. TERCEIRO.–Ordenar a publicación do anexo á presente resolución na páxina web e no taboleiro de anuncios do Concello de Ferrol, para xeral coñecemento. CUARTO.–Dar conta da presente resolución á Secretaría Xeral, á Intervención municipal, á Tesourería, ao Negociado de Facenda e Patrimonio, ao Negociado de Tráfico e Seguridade e á Policía Local, para o seu coñecemento e efectos oportunos.” Ferrol, 4 de abril de 2014. O concelleiro delegado de Urbanismo, Infraestruturas e Contratación, por delegación da alcaldía de 30/04/2013 (BOP 16/05/2013) Guillermo Evia Pérez